b"\n_START_ARTICLE_\nBill de Blasio\n_START_SECTION_\nPo\xc4\x8deci\n_START_PARAGRAPH_\nDe Blasio je ro\xc4\x91en kao Warren Wilhelm, Jr.: nosio je ime i prezime svog oca, ratnog veterana njema\xc4\x8dkog porijekla, dok mu je mati bila Maria r. De Blasio, k\xc4\x87i imigranata iz ju\xc5\xbene Italije, (mjesto ro\xc4\x91enja djeda je Sant'Agata de' Goti, Benevento, a bake Grassano, Matera). Otac Warren Wilhelm, koji je pro\xc5\xa1ao kroz nekoliko najte\xc5\xbeih bitaka na Pacifiku poput one za Okinawu, trpio je PTSP i alkoholizam. Napustio je obitelj kad je sin imao sedam godina, a ubio se 1979. kao neizlje\xc4\x8div finalni bolesnik od raka plu\xc4\x87a. Sin se stoga srodio s identitetom maj\xc4\x8dine obitelji, pa je 1983. slu\xc5\xbebeno promijenio ime u Warren de Blasio-Wilhelm, a 2002. je ponovo promijenio ime u Bill de Blasio, \xc5\xa1to je privatno koristio ve\xc4\x87 dulji niz godina._NEWLINE_Odrastao je u Cambridgeu (Massachusetts)._NEWLINE_Preddiplomski studij zavr\xc5\xa1io je na Sveu\xc4\x8dili\xc5\xa1tu u New Yorku (New York University), a magisterij me\xc4\x91unarodnih odnosa je postigao na Fakultetu me\xc4\x91unarodnih i javnih poslova Sveu\xc4\x8dili\xc5\xa1ta Columbia.\n_START_SECTION_\nPoliti\xc4\x8dko djelovanje\n_START_PARAGRAPH_\nU mladosti je Bill de Blasio podr\xc5\xbeavao sandinisti\xc4\x8dke reforme u Nikaragvi, uz brk politici tada\xc5\xa1njega ameri\xc4\x8dkog predsjednika Reagana. Godine 1997. je u administraciji predsjednika Clintona radio kao oblasni ravnatelj Ministarstva stanovanja i urbanog razvitka, te je pove\xc4\x87ao savezne fondove za pristupa\xc4\x8dno stanovanje i stanovanje starijih._NEWLINE_Vodio je uspje\xc5\xa1nu kampanju Hillary Rodham Clinton za izbor u Senat 2000._NEWLINE_Bio je \xc4\x8dlan Gradskog vije\xc4\x87a New Yorka od 2002. do kraja 2009., izabran u brooklynskome 39. okrugu. Me\xc4\x91u ostalim je postigao da se izglasa propis protiv diskriminacije stanovnika koji su dobivali potporu kroz federalne vau\xc4\x8dere za stanarinu, da se pobolj\xc5\xa1a staranje za siroma\xc5\xa1ne gra\xc4\x91ane oboljele od HIV-a, da se donese zakon protiv diskriminacije transrodnih stanovnika, te da se uvede besplatna jezi\xc4\x8dna podr\xc5\xa1ka imigrantima koji ne govore engleski._NEWLINE_Za javnog odvjetnika New Yorka izabran je u studenome [2009.]] za razdoblje od 2010. do kraja 2013.\n_START_SECTION_\nOsobni i obiteljski \xc5\xbeivot\n_START_PARAGRAPH_\nBill de Blasio \xc5\xbeivi u \xe2\x80\x9crasno\xe2\x80\x9c mje\xc5\xa1ovitu braku. Supruga mu je pjesnikinja i aktivistica manjinskih prava Chirlane McCray. Imaju dvoje djece \xe2\x80\x93 Dantea i Chiaru \xe2\x80\x93 koji poha\xc4\x91aju ili su poha\xc4\x91ali javne \xc5\xa1kole."